Document ID: 32007D0673

NÕUKOGU OTSUS,
15. oktoober 2007,
millega muudetakse nõukogu akti, millega võetakse vastu Europoli analüüsifailide suhtes kohaldatavad eeskirjad
(2007/673/EÜ)
EUROOPA LIIDU NÕUKOGU,
võttes arvesse Euroopa Liidu lepingu artiklil K.3 põhinevat Euroopa Politseiameti loomise konventsiooni (Europoli konventsioon), (1) eriti selle artikli 10 lõiget 1,
võttes arvesse Soome Vabariigi algatust,
võttes arvesse Euroopa Parlamendi arvamust, (2)
võttes arvesse Europoli haldusnõukogu koostatud eelnõu,
ning arvestades järgmist:
(1)
Europoli konventsiooni III jaotises nähakse ette analüüsimiseks koostatud tööfailid; neid muudeti Euroopa Politseiameti loomise konventsiooni (Europoli konventsioon) artikli 43 lõike 1 alusel koostatud ja nimetatud konventsiooni muutva protokolli kohaselt; eelkõige muudeti Europoli konventsiooni artikleid 10, 12, 16 ja 21, mis moodustavad analüüsifaili avamist ning isikuandmete kogumist, töötlemist, kasutamist ja kustutamist reguleeriva raamistiku.
(2)
Analüüsimiseks koostatud tööfailide rakenduseeskirjad võeti vastu nõukogu 3. novembri 1998. aasta aktiga (1999/C 26/01), millega võetakse vastu Europoli analüüsifailide suhtes kohaldatavad eeskirjad. (3) Neid rakenduseeskirju on kõnealuse Europoli konventsiooni protokolliga tehtud muudatuste tõttu vaja muuta. Kõnealust akti tuleks seetõttu vastavalt muuta.
(3)
Pärast konsulteerimist ühise järelevalveametiga,
ON VASTU VÕTNUD JÄRGMISE OTSUSE:
Artikkel 1
Nõukogu akti (1999/C 26/01), millega võetakse vastu Europoli analüüsifailide suhtes kohaldatavad eeskirjad, muudetakse järgmiselt.
1.
Artikli 3 lõike 1 kolmas lõik asendatakse järgmisega:
„Pärast andmete vastuvõtmist otsustatakse võimalikult kiiresti, millises ulatuses lisatakse andmed konkreetsesse faili.”
2.
Artikli 5 lõige 3 asendatakse järgmisega:
„3. Käesolevas artiklis ja selle hilisemates muudatustes nimetatud korraldused antakse kooskõlas Europoli konventsiooni artiklis 12 sätestatud menetlusega.”
3.
Artiklit 7 muudetakse järgmiselt:
a)
lõike 1 neljas lõik asendatakse järgmisega:
„Analüüsifaili jätkamise vajaduse vaatavad läbi analüüsis osalejad vastavalt Europoli konventsiooni artikli 12 lõikele 4. Selle läbivaatamise alusel otsustab direktor faili jätkamise või sulgemise. Direktor teatab oma otsuse haldusnõukogule.”;
b)
lõige 3 asendatakse järgmisega:
„3. Isikuandmeid ei või säilitada Europoli konventsiooni artikli 12 lõikes 4 sätestatud tähtajast kauem. Kui analüüsifaili jätkamise tulemusel säilitatakse artikli 6 lõigetes 3-6 nimetatud isikuandmeid kauem kui viis aastat, teavitatakse sellest ühist järelevalveasutust.”
4.
Artiklit 12 muudetakse järgmiselt:
a)
lõike 2 esimene lõik jäetakse välja ning teise lõigu ette lisatakse number 2;
b)
lõige 3 asendatakse järgmisega:
„3. Analüüsitegevust ja analüüsitulemuste levitamist tohib alustada kohe pärast analüüsifaili avamist Europoli konventsiooni artikli 12 lõike 1 kohaselt. Kui haldusnõukogu soovitab Europoli direktoril muuta avamiskorraldust või fail sulgeda, kustutatakse andmed, mida ei või sellesse faili lisada, või faili sulgemise korral kõik selles failis sisalduvad andmed viivitamata.”
5.
Lisatakse järgmine artikkel:
„Artikkel 12a
Analüüsiprojektis osalejatele Europoli konventsiooni artikli 10 lõike 2 tähenduses antakse luba võtta failidest andmeid välja ainult pärast seda, kui Europol on nad akrediteerinud ja kui nad on läbinud koolituse nende erikohustuste kohta Europoli õigusraamistikus.”
6.
Artikli 15 lõiked 4 ja 5 jäetakse välja.
Artikkel 2
Otsus jõustub järgmisel päeval pärast selle avaldamist Euroopa Liidu Teatajas.
Luxembourg, 15. oktoober 2007

Labels: 12
11
15